*****

ΚΑΝΟΝΙΣΜΟΣ (ΕΟΚ) αριθ. 153/84 ΤΗΣ ΕΠΙΤΡΟΠΗΣ

της 20ής Ιανουαρίου 1984

περί εφαρμογής της αποφάσεως αριθ. 2/83 της Επιτροπής Τελωνειακής Συνεργασίας ΑΚΕ-ΕΟΚ που αφορά την παρέκκλιση από τον ορισμό της έννοιας «καταγόμενα προϊόντα» ή «προϊόντα καταγωγής» για την αντιμετώπιση της ειδικής περίπτωσης της νήσου Μαυρικίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 81/968/ΕΟΚ του Συμβουλίου της 24ης Νοεμβρίου 1981 περί 153/84 των παρεκκλίσεων στον ορισμό της έννοιας « καταγόμενα προϊόντα» ή «προϊόντα καταγωγής» στα πλαίσια της δεύτερης συμβάσεως ΑΚΕ-ΕΟΚ (1),

Εκτιμώντας:

ότι η Επιτροπή Τελωνειακής Συνεργασίας ΑΚΕ-ΕΟΚ, που συνεστήθη από τη δεύτερη σύμβαση ΑΚΕ-ΕΟΚ, η οποία υπεγράφη στη Λομέ στις 31 Οκτωβρίου 1979, εξέδωσε, σύμφωνα με το άρθρο 28 παράγραφος 3 και το άρθρο 30 παράγραφος 1 του πρωτοκόλλου 1 αυτής της συμβάσεως, την απόφαση αριθ. 2/83·

ότι είναι αναγκαίο, σύμφωνα με το άρθρο 33 του εν λόγω πρωτοκόλλου 1, να ληφθούν τα μέτρα που απαιτούνται για την εκτέλεση αυτής της απόφασης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η απόφαση αριθ. 2/83 της Επιτροπής Τελωνειακής Συνεργασίας ΑΚΕ-ΕΟΚ, που προσαρτάται στον παρόντα κανονισμό, εφαρμόζεται στην Κοινότητα.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων

Εφαρμόζεται από την 1η Ιανουαρίου 1984 μέχρι τις 28 Φεβρουαρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιανουαρίου 1984.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 354 της 9. 12. 1981, σ. 30.

ΑΠΟΦΑΣΗ αριθ. 2/83 ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ

της 21ης Δεκεμβρίου 1983

περί παρεκκλίσεως από τον ορισμό της έννοιας των καταγομένων προϊόντων προκειμένου να ληφθεί υπόψη η ιδιαίτερη κατάσταση της νήσου Μαυρικίου, όσον αφορά ορισμένα είδη αλιείας

Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,

Έχοντας υπόψη:

τη δεύτερη σύμβαση ΑΚΕ-ΕΟΚ που υπεγράφη στη Λομέ στις 31 Οκτωβρίου 1979, η οποία στη συνέχεια καλείται «σύμβαση»,

Εκτιμώντας:

ότι το άρθρο 30 του πρωτοκόλλου αριθ. 1 της συμβάσεως περί του ορισμού της έννοιας των καταγομένων προϊόντων και τις μεθόδους διοικητικής συνεργασίας προβλέπει ότι η Επιτροπή Τελωνειακής Συνεργασίας μπορεί να θεσπίζει παρεκκλίσεις από τους κανόνες καταγωγής, ιδίως προκειμένου να διευκολυνθεί η ανάπτυξη των υφισταμένων βιομηχανιών, ή η εγκατάσταση νέων·

ότι τα κράτη της Αφρικής, της Καραϊβικής και του Ειρηνικού (ΑΚΕ) ζήτησαν την παρέκκλιση από τον ορισμό, που περιλαμβάνεται στο πρωτόκολλο αριθ. 1, υπέρ ορισμένων ειδών αλιείας τα οποία υπάγονται στην κλάση ex 97.07 του Κοινού Δασμολογίου (συνενωμένα ορμίδια, συμπεριλαμβανομένου και του κάτω μέρους της καθετής), και τα οποία κατασκευάζονται στη νήσο Μαυρίκιο·

ότι για την κατασκευή των εν λόγω ειδών αλιείας χρησιμοποιούνται ορισμένα προϊόντα μη καταγόμενα από τη νήσο Μαυρίκιο (άγκιστρα)· ότι, εντούτοις, η νήσος Μαυρίκιος χρησιμοποιεί τις δυνατότητες που προσφέρει το σύστημα της σωρεύσεως στον τομέα της καταγωγής για να προμηθεύεται τα άλλα προϊόντα που χρησιμοποιούνται για την κατασκευή του τελικού προϊόντος·

ότι πρέπει να αποφευχθούν ενδεχόμενες εκτροπές του εμπορίου· ότι αυτός ο στόχος μπορεί να επιτευχθεί με τον καθορισμό ενός ανώτατου ποσοστού μη καταγομένων προϊόντων τα οποία είναι δυνατόν να ενσωματώνονται στο τελικό προϊόν·

ότι, υπό τους όρους αυτούς, πρέπει να εισαχθεί προσωρινή παρέκκλιση από την έννοια των καταγομένων προϊόντων για τη νήσο Μαυρίκιο,

ΑΠΟΦΑΣΙΖΕΙ:

Άρθρο 1

Κατά παρέκκλιση από το πρωτόκολλο αριθ. 1 της συμβάσεως, τα συνενωμένα ορμίδια, συμπεριλαμβανομένου και του κάτω μέρους της καθετής, που κατασκευάζονται στη νήσο Μαυρίκιο και που υπάγονται στην κλάση ex 97.07 του Κοινού Δασμολογίου, θεωρούνται προϊόντα καταγωγής νήσου Μαυρικίου, υπό τον όρο ότι η αξία των μη καταγομένων αγκίστρων, τα οποία ενσωματώνονται στα είδη αυτά και υπάγονται στην κλάση ex 97.07 του Κοινού Δασμολογίου, δεν υπερβαίνει το 25 % της αξίας του τελικού προϊόντος.

Άρθρο 2

Οι αρμόδιες αρχές της νήσου Μαυρικίου διαβιβάζουν ανά τρίμηνο στην Επιτροπή κατάσταση των ποσοτήτων για τις οποίες εκδόθηκαν πιστοποιητικά κυκλοφορίας εμπορευμάτων EUR. 1 δυνάμει της παρούσας απόφασης.

Άρθρο 3

Τα κράτη ΑΚΕ, τα κράτη μέλη και η Κοινότητα λαμβάνουν, το καθένα από την πλευρά του, τα αναγκαία μέτρα για την εφαρμογή της παρούσας απόφασης.

Άρθρο 4

Η παρούσα απόφαση αρχίζει να ισχύει την ημέρα της εκδόσεώς της.

Η παρούσα απόφαση εφαρμόζεται από την 1η Ιανουαρίου 1984 μέχρι τις 28 Φεβρουαρίου 1985.

Βρυξέλλες, 21 Δεκεμβρίου 1983,

Για την Επιτροπή Τελωνειακής Συνεργασίας

Οι Πρόεδροι